สังคมข่าวหุ้น
*ดัชนีตลาดหุ้นไทยวานนี้ (16 ก.พ.64) ปิดที่ 1,523.11 จุด เพิ่มขึ้น 0.39 จุด หรือ 0.03% มีมูลค่าการซื้อขาย 87,868.16 ล้านบาท
16 ก.พ. 2564

ย่าหยา
*ดัชนีตลาดหุ้นไทยวานนี้ (16 ก.พ.64) ปิดที่ 1,523.11 จุด เพิ่มขึ้น 0.39 จุด หรือ 0.03% มีมูลค่าการซื้อขาย 87,868.16 ล้านบาท
*หุ้นไทยวานนี้ (16 ก.พ.64) เปิดตลาดเช้าบวกเล็กน้อยก่อนปรับตัวลงมา แม้ตลาดหุ้นไทยบวกไม่มาก แต่ข่าวดีวัคซีนโควิด-19 มาถี่ ล่าสุด ทางกระทรวงสาธารณสุขมอบหมายให้ บริษัทการบินไทย จำกัด (มหาชน) หรือ THAI ปฏิบัติภารกิจขนส่งวัคซีนป้องกันโรคติดเชื้อโควิด-19 ล็อตแรก 200,000 โดส จากบริษัท ซิโนแวค ไบโอเทค จำกัด สาธารณรัฐประชาชนจีนมายังประเทศไทย ด้วยเที่ยวบินขนส่งสินค้า (Cargo) ทีจี 675 ปักกิ่ง-กรุงเทพฯ ด้วยเครื่องบินแบบแอร์บัส A350-900 ออกเดินทางจากจีนในวันที่ 24 ก.พ.64 เวลา 06.50 น. (เวลาท้องถิ่น) ถึงกรุงเทพฯ  เวลา 11.05 น. ที่ท่าอากาศยานสุวรรณภูมิ
*สาวกหุ้น OR บริษัท ปตท.น้ำมันและการค้าปลีก จำกัด (มหาชน) หลังจากรับเงินแต๊ะเอีย สองวันติด วานนี้เปิดตลาดมาร่วง 3.68% จะว่าไปแล้ว วิ่งแรงมาสองวัน พัก ย่อตัวลงมาบ้างก็ดีค่ะ ส่วนกองทุน Passive fund เข้าซื้อหุ้น OR ตามนัดกว่า 1.354 พันล้านบาท หลังจากเข้าคำนวณในดัชนี SET50 วันนี้
*หุ้น PTTGC บริษัท พีทีที โกลบอล เคมิคอล จำกัด (มหาชน) วานนี้บวก 3.52% รับกำไร ไตรมาส 1/64 ดีต่อเนื่อง ตามราคาน้ำมัน และราคาผลิตภัณฑ์ปิโตรเคมีอย่างแข็งแกร่ง แถมเตรียมจ่ายปันผลในอัตรา 1.00 บาทต่อหุ้น โดยจะขึ้นเครื่องหมาย XD ในวันที่ 25 ก.พ.64 นี้ ด้านโบรกฯ ให้ราคาเป้าหมายใหม่ที่ 69 บาท
*จับตาธุรกิจนายหน้าประกันภัยต่อ อย่างบริษัท ที คิว อาร์ จำกัด (มหาชน) หรือ TQR ตลาด mai ได้รับหุ้นสามัญของ TQR  เข้าสู่วงการเป็นที่เรียบร้อย โดยจะเริ่มซื้อขายอย่างเป็นทางการวันนี้ (17ก.พ.64) วันแรกในหมวดกลุ่มธุรกิจการเงิน ข่าวว่า หุ้นอาจพุ่งกว่าเท่าตัว หรือเผลอ ๆ จะชนซิลลิ่ง เพราะหุ้นที่นำมาจัดสรรมีน้อยมาก เพียง 60 ล้านหุ้น
*หุ้น BLAND บริษัท บางกอกแลนด์ จำกัด (มหาชน) ล่าสุด ตั้ง “ซุยฮัง กาญจนพาสน์” นั่งประธานบอร์ดบริษัท พร้อมตั้ง “ซุยพาง กาญจนพาสน์” นั่งซีอีโอ โดยให้มีผลตั้งแต่วันที่ 15 ก.พ.64 เป็นต้นไป
*PTTEP บริษัท ปตท.สำรวจและผลิตปิโตรเลียม จำกัด (มหาชน) เผย บริษัท ปตท.สผ.ซาบาห์ ออยล์ จำกัด ซึ่งเป็นบริษัทย่อยของ ปตท.สผ. ได้พัฒนาโครงการมาเลเซีย-แปลงเอช ในระยะแรกเสร็จสิ้นแล้ว โดยได้เริ่มการผลิตก๊าซธรรมชาติจากแหล่งโรตัน และบูลูห์ ตามสัญญาแบ่งปันผลผลิต เพื่อส่งเข้าสู่เรือผลิตก๊าซธรรมชาติเหลวของปิโตรนาส (PFLNG2) เมื่อวันที่ 6 กุมภาพันธ์ 64  โดย ปตท.สผ. มีเป้าหมายผลิตก๊าซธรรมชาติจากแปลงดังกล่าวในอัตรา 270 ล้านลูกบาศก์ฟุตต่อวัน
*ขณะที่ RATCH บริษัท ราช กรุ๊ป จำกัด (มหาชน) แจ้งว่า บริษัทได้ตั้งเป้าหมายปี 64 มีกำลังการผลิตไฟฟ้าเพิ่มอีก 700 เมกะวัตต์ จากการลงทุนเข้าซื้อกิจการ (M&amp;A) ในโรงไฟฟ้าที่เดินเครื่องเชิงพาณิชย์แล้ว กำลังการผลิต 350 เมกะวัตต์, ขยายโอกาสการลงทุนนอกประเทศอาเซียนและออสเตรเลีย เช่น ไต้หวัน เกาหลีใต้ และญี่ปุ่น เนื่องจากเป็นตลาดที่ธุรกิจพลังงานทดแทนเติบโต ซึ่งจะช่วยสนับสนุนเป้าหมายกำลังผลิตพลังงานทดแทนเพิ่มเป็น 2,500 เมกะวัตต์ในปี 68 รวมถึงขยายธุรกิจเชื้อเพลิงชีวมวล อีกทั้งต่อยอดความร่วมมือกับพันธมิตรรายเดิมเพื่อขยายการลงทุนโครงการใหม่ ๆ ร่วมกันด้วย พร้อมเตรียมจ่ายเงินปันผลในอัตรา 1.25บาทต่อหุ้น โดยจะขึ้นเครื่องหมาย XD ในวันที่ 2 มี.ค.64
*ฟาก S11 บริษัท เอส 11 กรุ๊ป จำกัด (มหาชน) เตรียมจัดตั้งบริษัทย่อย ทำธุรกิจบริหารจัดการหนี้หวังเสริมรายได้เพิ่มเติมจากธุรกิจหลักของบริษัท ด้วยทุนจดทะเบียน 1,000,000 บาท ประกอบด้วยหุ้นสามัญ 100,000 หุ้น มูลค่าที่ตราไว้หุ้นละ 10 บาท ซึ่ง S11 จะถือหุ้นในสัดส่วน 100% ของทุนจดทะเบียนและทุนชำระแล้ว แหล่งที่มาของเงินทุนมาจากเงินทุนหมุนเวียนของบริษัท พร้อมกันนี้ S11 เตรียมจ่ายปันผลในอัตรา 0.15 บาทต่อหุ้น โดยจะขึ้นเครื่องหมาย XD ในวันที่ 12 เม.ย.64
*ส่วน JMART บริษัท เจ มาร์ท จำกัด (มหาชน) ได้เปิดทาง TIS เป็นพันธมิตรใหม่เข้าถือหุ้น เจ เวนเจอร์ส 16.67% โดยระบุว่า ที่ประชุมคณะกรรมการบริษัทมีมติอนุมัติ การปรับโครงสร้างผู้ถือหุ้นในบริษัท เจ เวนเจอร์ส จำกัด โดยบริษัท และผู้ถือหุ้นเดิมรายอื่นในบริษัทย่อย ตกลงจะลดสัดส่วนการถือหุ้นในบริษัทย่อยเพื่อให้นักลงทุน คือTIS Inc (TIS) เข้าถือหุ้นบริษัทย่อยในสัดส่วน 16.67%
*ฝั่ง U บริษัท ยูซิตี้ จำกัด (มหาชน) ได้ขายที่ดินหลายแปลงในราคาขายเฉลี่ยไม่ต่ำกว่าตารางวาละ 1,133.27 บาท เว้นแต่ที่ดินของบริษัท ปราณคีรี แอสเซ็ทส์ จำกัด (PKA) ที่บริษัทอาจพิจารณาจำหน่ายราคาขายเฉลี่ยไม่ต่ำกว่าตารางวาละ 1,770.74 บาท หรืออาจพิจารณาขายหุ้นใน PKA จำนวน 3,110,000 หุ้น มูลค่าที่ตราไว้หุ้นละ 100 บาท คิดเป็นสัดส่วน 100% ของจำนวนหุ้นทั้งหมด และภาระหนี้เงินกู้ที่ PKA มีต่อบริษัท โดยบริษัทจะคำนวณราคาขายหุ้น PKA ตามราคาที่ดินที่ PKA ถืออยู่